Diari Oficial de la Generalitat Valenciana


Sumari del DOGV 5454, del 20-02-2007 (2007/2069)

RESOLUCIO de 13 de febrer de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre l'Agència Valenciana de Salut i el Consorci Hospital General Universitari de València que regula la comanda de gestió dels centres sanitaris dependents directament de l'Agència Valenciana de Salut del Departament de Salut núm. 9 al Consorci Hospital General Universitari de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5454

Data del DOGV
:   20-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/2069


Data del document
:   13-02-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * delegació de poders

Subscrit, després de la tramitació prèvia reglamentària, entre l'Agència Valenciana de Salut i el Consorci Hospital General Universitari de València, el 26 de desembre de 2006, un Conveni de col·laboració que regula la comanda de gestió dels centres sanitaris dependents directament de l'Agència Valenciana de Salut del Departament de Salut núm. 9 al Consorci Hospital General Universitari de València, i en compliment del que establix l'article 15.3 de la Llei de Règim Jurídic de les Administracions Públiques i del Procediment Administratiu Comú, i la clàusula huitena del Conveni, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 0034/2007, i que figura com a annex d'esta resolució.  
València, 13 de febrer de 2007.- El director general de Relacions amb les Corts i Secretariat del Govern: Antonio V. Peral Villar  
Conveni de col·laboració entre l'Agència Valenciana de Salut i el Consorci Hospital General Universitari de València que regula la comanda de gestió dels centres sanitaris dependents directament de l'Agència Valenciana de Salut del Departament de Salut número 9 al Consorci Hospital General Universitari de València  
València, 26 de desembre de 2006  
Reunits  
D'una banda, Manuel Cervera Taulet, director gerent de l'Agència Valenciana de Salut, organisme autònom dependent de la Generalitat Valenciana, en virtut de la competència atribuïda per la Llei 3/2003, de 6 de febrer, d'Ordenació Sanitària de la Comunitat Valenciana, i el Decret 25/2005, de 4 de febrer, del Consell de la Generalitat, pel qual s'aproven els Estatuts reguladors de l'Agència Valenciana de Salut, especialment facultat per a este acte per acord del Consell d'Administració de l'Agència Valenciana de la Salut de 21 de desembre de 2005, i amb autorització del Consell de la Generalitat Valenciana.  
I de l'altra banda, Rafael Blasco Castany, president del Consell de Govern del Consorci Hospital General Universitari de València, facultat per a este acte per l'Acord del Consell de Govern del Consorci a què representa de data 27 de juliol de 2006.  
Es reconeixen capacitat legal suficient per a obligar-se en dret.  
Exposen  
Primer. La Generalitat Valenciana, d'acord amb el que establixen l'Estatut d'Autonomia de la Comunitat Valenciana (Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, Diari Oficial de la Generalitat número 5.238, d'11 d'abril) i el Reial Decret 1612/1987, de 27 de novembre, sobre traspàs de funcions i servicis, té atribuïdes les competències i funcions per a la cobertura de l'assistència sanitària a la Comunitat Valenciana.  
Segon. La Llei 3/2003, de 6 de febrer, d'Ordenació Sanitària de la Comunitat Valenciana que crea l'Agència Valenciana de Salut, establix entre els principis rectors la integració funcional de tots els recursos sanitaris públics, a través de la creació dels departaments de salut. Explicita que en cada departament de salut es garantirà una ordenació adequada de l'assistència primària i la coordinació amb l'atenció especialitzada, de manera que es possibilite la màxima eficiència en la ubicació i l'ús dels recursos, i també l'establiment de les condicions estratègiques més adequades per a l'aprofitament dels dispositius de referència per a tota la Comunitat Valenciana.  
Tercer. A través del Decret 25/2005, de 4 de febrer, del Consell de la Generalitat, s'aproven els Estatuts reguladors de l'Agència Valenciana de Salut i, en desplegament de les seues funcions, definix el Plans estratègic de l'Agència Valenciana de Salut com a procediment dirigit a l'eficàcia i eficiència dels centres que en depenen. Destaquen com a instruments de canvi en la prestació dels servicis assistencials el finançament capitatiu amb pressupost únic per departament de salut i la integració de l'atenció primària i l'especialitzada en cada un dels departaments de salut, amb la implantació de la "gerència única".  
Quart. El Consorci HGUV es constituïx com una entitat jurídica pública, de naturalesa institucional i de base associativa, dotada de personalitat jurídica plena i independent i amb capacitat d'obrar per al compliment dels seus fins en segons el conveni de col·laboració entre la Conselleria de Sanitat de la Generalitat Valenciana i la Diputació de València de data 26 de desembre de 2001, modificat per mitjà del conveni de 29 de març de 2006. Presta assistència hospitalària als ciutadans del Departament número 9, al mateix temps que d'altres departaments, segons els seus servicis de referència.  
Cinqué. L'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix la figura de la comanda de gestió que no comporta la cessió de la titularitat de la competència ni dels elements substantius del seu exercici i permet que la realització d'activitats de caràcter material, tècnic o de servicis de la competència dels òrgans administratius o de les entitats de dret públic puga ser encomanada a altres òrgans o entitats de la mateixa o de distinta Administració, per raons d'eficàcia o quan no es posseïsquen els mitjans tècnics idonis per al seu exercici.  
Sisé. El Govern Valencià ha acordat autoritzar la subscripció d'este conveni en la sessió de data 22 de desembre de 2006, en compliment del que preveu l'article 54.bis del Decret Legislatiu de 26 de juny de 1991, que aprova el Text Refós de la Llei de la Hisenda Pública de la Generalitat, en la redacció donada per l'article 12 de la Llei 3/1996, de 30 de desembre, de Mesures de Gestió i Organització de la Generalitat Valenciana (DOGV núm. 2.900, de 31.12.1996) i per l'article 17 de la Llei 10/1998, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana (DOGV núm. 3.404, de 31.12.1998).  
Per tant, s'establixen les clàusules següents.  
Clàusules  
Primera. Objecte  
Constituïx l'objecte d'este conveni de col·laboració la comanda de gestió al Consorci Hospital General Universitari de València de la direcció i gestió operativa i funcional dels dispositius sanitaris dependents de l'Agència Valenciana de Salut en el Departament de Salut número 9, creat per l'Orde de 12 de maig de 2005, de la Conselleria de Sanitat.  
Si es produïxen modificacions en les característiques, denominació o àmbit dels departaments de salut, s'entendrà adaptat l'objecte d'este conveni a l'ordenació sanitària vigent en cada moment.  
Segona. Mitjans d'execució  
Per a la realització de les funcions encomanades, el Consorci HGUV disposarà, a banda del seu personal tècnic, operatiu i sanitari, dels mitjans personals i materials actualment adscrits als centres següents:  
- Centre d'Especialitats Joan Llorenç  
- Centre d'Especialitats d'Aldaia  
- Centre d'Especialitats de Torrent  
- Centres de Salut i consultoris adscrits al Departament de Salut número 9  
- Dependències administratives adscrites al Departament de Salut número 9  
- Tots els centres sanitaris que adscriga a l'AVS al Departament de Salut número 9 durant la vigència d'este conveni.  
Tercera. Titularitat de la competència  
La titularitat de la competència objecte de la comanda de gestió, segons el que preveu l'apartat 2 de l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, no resultarà afectada per la subscripció d'este conveni de col·laboració, i també l'adopció dels actes administratius que se'n deriven.  
Quarta. Òrgans de direcció  
El Consorci Hospital General Universitari de València assumirà la Direcció del Departament de Salut número 9, adaptant els seus òrgans de direcció a esta comanda en els termes que procedisca i integrant els llocs directius actualment existents en el departament.  
El director gerent del Consorci Hospital General Universitari de València assumirà les funcions de gerent del Departament de Salut número 9, també segons el que preveu l'article 32 de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana (Diari Oficial de la Generalitat 4.440, de 14.02.2003) i la normativa que la desplega.  
Cinquena. Règim econòmic i de personal  
5.1 Règim general  
El finançament de la comanda de gestió es farà segons el que preveu la clàusula segona del conveni subscrit el 29 de març de 2006 entre la Conselleria de Sanitat i la Diputació de València (Diari Oficial de la Generalitat número 5.268, de 29.05.2006) que modifica el Conveni de 26 de desembre de 2001, pel qual s'acorda la constitució del consorci.  
5.2 Personal  
El personal adscrit als centres sanitaris objecte de la comanda, inclosos els coordinadors o personal de direcció de cada centre, continuaran percebent les seues retribucions a través de la nòmina del personal sanitari de l'Agència Valenciana de Salut, a càrrec dels seus crèdits pressupostaris, sense que existisca cap canvi en la dependència orgànica, règim jurídic, retribucions, jornada, ni qualsevol altra condició de treball. La integració funcional amb els servicis de l'Hospital General potà donar lloc a la modificació o creació de nous centres de treball.  
De la dotació de crèdit total destinada al finançament del consorci que, d'acord al sistema de finançament capitatiu, li corresponga, se'n restarà a l'inici de cada exercici una quantitat equivalent al cost total estimat del personal a què es referix el paràgraf anterior. Al final de l'exercici, i una vegada conegut el cost definitiu de les despeses d'este personal, es regularitzarà l'import a favor o en contra del consorci, i se'n farà el corresponent descompte o l'abonament en el compte de resultats.  
5.3 Transferències per a consultoris  
Les despeses que es produïsquen relatives al Programa d'Adequació de Consultoris (PAC) seran gestionats de forma directa per l'Agència Valenciana de Salut.  
Igualment, l'Agència Valenciana de la Salut es farà càrrec de les despeses relatives al manteniment dels consultoris de titularitat municipal adscrits a l'àmbit territorial del Departament de Salut número 9.  
5.4 Delegació d'atribucions  
Per a fer viable la gestió dels crèdits pressupostaris que continuen integrats en el pressupost de la Conselleria de Sanitat, de forma transitòria o durant la vigència d'este conveni, la Conselleria de Sanitat i l'Agència Valenciana de Salut poden dictar les ordes o resolucions per a delegar les atribucions en matèria de personal, econòmica o de contractació que es consideren.  
5.5 Règim econòmic transitori  
Durant l'exercici 2006, el règim previst en l'apartat 5.3 quedarà sense efecte, i gestionaran les despeses de funcionament i inversions de forma directa els òrgans competents de l'Agència Valenciana de Salut, a càrrec de les aplicacions 86.66.02.6631.29474.4 i 85.36.35.9259.94992.6 del Pressupost de la Generalitat Valenciana per a 2006.  
Sisena. Òrgans de control i seguiment  
Es nomenarà una comissió de seguiment del conveni, que serà l'encarregada de dirimir les qüestions relatives a la interpretació del text.  
La comissió de seguiment esmentada estarà integrada per:  
- El director general d'Assistència Sanitària de l'AVS, o la persona que hi delegue.  
- El director general de Recursos Econòmics de l'AVS, o la persona que hi delegue.  
- El director general de Recursos Humans de l'AVS, o la persona que hi delegue.  
- El director gerent del Consorci HGUV o la persona que hi delegue.  
- El director economicofinancer del consorci HGUV o la persona que hi delegue.  
- El director de Recursos Humans del consorci HGUV o la persona que hi delegue.  
La delegació anterior pot tindre caràcter permanent o puntual. Ha de manifestar-se en qualsevol cas de forma escrita.  
La comissió de seguiment ha de reunir-se almenys dos vegades a l'any, o quan ho proposen almenys dos dels components.  
Setena. Vigència del conveni  
Este conveni té vigència indefinida. No obstant, ambdues parts poden presentar una denúncia que s'ha de formalitzar per escrit com a mínim sis mesos abans a la data en què es desitge que quede sense efecte.  
Huitena. Publicació del conveni.  
Este conveni de comanda de gestió entrarà en vigor a partir de la publicació en el Diari Oficial de la Generalitat, d'acord amb el que disposa l'article 15.3 de la Llei de Règim Jurídic de les Administracions Públiques i del Procediment Administratiu Comú.  
Com a mostra de conformitat, signen en triple versió i amb un sol efecte este conveni, al lloc i en la data indicats més amunt.   
Per l'Agència Valenciana de Salut   
Manuel Cervera Taulet  
Pel Consorci Hospital General Universitari de València,  
Rafael Blasco Castany